ຂໍ້ມູນທີ່ສະຫະລັດ ມອບໃຫ້ປາກິສຖານ ມີການຮົ່ວໄຫຼ
ລາຍງານຂ່າວແຈ້ງວ່າ ຂໍ້ມູນທີ່ສະຫະລັດ ມອບໃຫ້ແກ່ປາກິສຖານ ໄດ້ມີການຮົ່ວໄຫຼ
ໜັງສືພິມອະເມຣິກັນທີ່ມີຊື່ສຽງສະບັບນຶ່ງລາຍງານວ່າ ເຈົ້າ ໜ້າທີ່ສືບລັບສະຫະລັດໄດ້ມອບຂໍ້ມູນ 2 ຄັ້ງໃຫ້ແກ່ປາກິສ ຖານ ກ່ຽວກັບທີ່ຕັ້ງຂອງໂຮງງານເຮັດລະເບີດ ຂອງພວກ ກະບົດ ແຕ່ກັບພົບວ່າ ໂຮງງານເຫຼົ່ານີ້ ໄດ້ຖືກຍົກຍ້າຍໜີ ກ່ອນທີ່ທະຫານປາກິສຖານຈະໄປເຖິງ ໜັງສືພິມ Washington Post ລາຍງານໃນມື້ວັນສຸກ ວານນີ້ວ່າ ເຈົ້າໜ້າທີ່ສະຫະລັດເວົ້າວ່າພວກເຂົາເຈົ້າບໍ່ຮູ້ ຈັກວ່າຂ່າວກ່ຽວກັບການປະຕິບັດງານດັ່ງກ່າວໄດ້ມີການ ຮົ່ວໄຫຼແບບໃດ ໜັງສືພິມສະບັບນີ້ເວົ້າວ່າ ສະຫະລັດໄດ້ມອບວີດີໂອໃນ ການຕິດຕາມສອດແນມເບິ່ງສະຖານທີ່ແລະຂໍ້ມູນອື່ນໆ ກ່ຽວກັບໂຮງງານເຮັດລະເບີດໃຫ້ແກ່ປາກິສຖານໃນກາງ ເດືອນພຶດສະພາ ອັນເປັນພາກສ່ວນນຶ່ງ ໃນການດຳເນີນ ຄວາມພະຍາຍາມເພື່ອເສີມສ້າງຄວາມໄວ້ເນື້ອເຊື່ອໃຈ ລຸນຫຼັງທີ່ໄດ້ມີການສັງຫານນາຍ Osama bin-Laden ຜູ້ນຳກຸ່ມກໍ່ການຮ້າຍອາລກາຍດາ ໃນການບຸກໂຈມຕີຂອງສະຫະລັດເຂົ້າໄປໃນດິນແດນປາກິສຖານເມື່ອຕົ້ນເດືອນແລ້ວ ໜັງສືພິມດັ່ງກ່າວລາຍງານວ່າ ເຈົ້າໜ້າທີ່ສະຫະລັດມີຄວາມວິຕົກກັງວົນວ່າຂໍ້ມູນທີ່ວ່ານີ້ໄດ້ ມີການຮົ່ວໄຫຼຢູ່ພາຍໃນຂອງຝ່າຍປາກິສຖານ ຫຼືບໍ່ກໍພວກກະບົດໄດ້ຖືກເຕືອນໂດຍກົງຈາກ ໜ່ວຍສືບລັບປາກິສຖານ ໜັງສືພິມ Washington Post ເວົ້າວ່າ ນາຍທະຫານອະວຸໂສທ່ານນຶ່ງຂອງປາກິສຖານ ກ່າວໃນມື້ວັນສຸກວານນີ້ວ່ານອກນັ້ນສະຫະລັດຍັງໄດ້ແບ່ງປັນຂໍ້ມູນໃຫ້ຮູ້ກ່ຽວກັບສາງເກັບ ອາວຸດຈຳນວນນຶ່ງທີ່ຖືກພົບເຫັນວ່າໄດ້ມີການຍົກຍ້າຍໜີລ່ວງໜ້າໄປແລ້ວ ປາກິສຖານໄດ້ປະຕິເສດສະເໝີມາວ່າ ໜ່ວຍຮັກສາຄວາມປອດໄພຕ່າງໆຂອງຕົນ ບໍ່ເຄີຍ ມອບຂໍ້ມູນໃດໆໃຫ້ແກ່ພວກຫົວຮຸນແຮງ ຄວາມສຳພັນລະຫວ່າງປາກິສຖານແລະສະຫະລັດໄດ້ຊຸດໂຊມລົງນັບແຕ່ໄດ້ມີການພົບເຫັນ ວ່າ ນາຍ bin-Laden ໄດ້ຫຼົບລີ້ຢູ່ໃນປາກິສຖານໃກ້ໆໂຮງຮຽນທະຫານແຫ່ງນຶ່ງ